b'\n_START_ARTICLE_\nBazo\xc8\x99, Timi\xc8\x99\n_START_SECTION_\nLocalizare\n_START_PARAGRAPH_\nLocalitatea Bazo\xc8\x99 este situat\xc4\x83 la o distan\xc8\x9b\xc4\x83 de 7 km de ora\xc8\x99ul Reca\xc8\x99 , traficul auto fiind singura cale de acces._NEWLINE_La 1 km de sudul localita\xc8\x9bii Bazo\xc8\x99 hotarul satului este str\xc4\x83b\xc4\x83tut de R\xc3\xa2ul Timi\xc8\x99, Dun\xc4\x83re.\n_START_SECTION_\nIstorie\n_START_PARAGRAPH_\nPrima atestare documentar\xc4\x83 a localit\xc4\x83\xc8\x9bii dateaz\xc4\x83 destul de recent, din 1723, atunci c\xc3\xa2nd apare men\xc8\x9bionat\xc4\x83 pe harta Contelui Mercy cu numele de Bazos. Nu s-au descoperit m\xc4\x83rturii documentare dinainte de 1700, cu toate c\xc4\x83 \xc3\xaen perimetrul satului a fost descoperit\xc4\x83 o a\xc8\x99ezare daco-roman\xc4\x83. Harta oficial\xc4\x83 \xc3\xaentocmit\xc4\x83 \xc3\xaen 1761 arat\xc4\x83 localitatea nelocuit\xc4\x83, ea exist\xc3\xa2nd doar ca prediu. Peste pu\xc8\x9bin timp apare din nou locuit\xc4\x83, cu rom\xc3\xa2ni. \xc3\x8en 1783 apare cu numele de Bassosch. A fost pentru mult timp proprietate a erariului. De la erariu trece \xc3\xaen 1867 \xc3\xaen proprietatea fra\xc8\x9bilor Ambrozy (sau Ambrozie). A fost tot timpul o localitate rom\xc3\xa2neasc\xc4\x83. De-a lungul secolului XIX, administra\xc8\x9bia maghiar\xc4\x83 a stabilit aici circa 30 de familii de maghiari. Localnicii se ocupau \xc3\xaen principal cu cre\xc8\x99terea vitelor, ovinelor, cultura plantelor, cu albin\xc4\x83ritul \xc8\x99i cu me\xc8\x99te\xc8\x99ugul ro\xc8\x9bilor pentru carele cu boi._NEWLINE_\xc3\x8entre 1909 \xc8\x99i 1914 Ludovic Ambrozy a amenajat \xc8\x99i a populat p\xc4\x83durea apar\xc8\x9bin\xc3\xa2nd mo\xc8\x99iei familiei cu zeci de specii botanice provenind de pe continentul nord-american, \xc3\xaen special de la arboretumul Universit\xc4\x83\xc8\x9bii Harvard. Astfel a luat fiin\xc8\x9b\xc4\x83 Parcul Dendrologic Bazo\xc8\x99 care apartine de localitatea Bazo\xc8\x99u Nou._NEWLINE_\xc3\x8en 1926 pe hotarul de vest al satului, pe mo\xc8\x99ia care apar\xc8\x9binuse lui Ludovic Ambrozy, au fost aduse circa 46 de familii de ardeleni din jurul Sibiului \xc8\x99i s-a \xc3\xaenfiin\xc8\x9bat o nou\xc4\x83 localitate cu numele de Bazo\xc8\x99u Nou, localitate ce apar\xc8\x9bine de comuna Bucov\xc4\x83\xc8\x9b, aflat\xc4\x83 la o distan\xc8\x9b\xc4\x83 de 4 km de localitatea Bazo\xc8\x99 drumul fiind ins\xc4\x83 impracticabil traficului auto.'